РЕГЛАМЕНТ (ЕС) № 815/2013 НА КОМИСИЯТА
от 27 август 2013 година
за изменение на Регламент (ЕО) № 748/2009 относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО на Европейския парламент и на Съвета, към 1 януари 2006 година или след това, като за всеки оператор на въздухоплавателни средства се посочва администриращата държава членка с цел да се вземе под внимание присъединяването на Хърватия към Европейския съюз
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 18а, параграф 3, буква б) от нея,
като има предвид, че:
(1)
Директива 2008/101/ЕО на Европейския парламент и на Съвета (2) измени Директива 2003/87/ЕО с цел включване на авиационните дейности в схемата за търговия с квоти за емисии на парникови газове в рамките на Европейския съюз.
(2)
Регламент (ЕО) № 748/2009 на Комисията (3) установява списък на операторите на въздухоплавателни средства, които на 1 януари 2006 г. или след това са извършвали авиационна дейност, както е определена в приложение I към Директива 2003/87/ЕО.
(3)
Списъкът има за цел да намали административната тежест върху операторите на въздухоплавателни средства чрез предоставяне на информация относно това коя държава членка ще регулира даден оператор на въздухоплавателни средства.
(4)
Включването на даден оператор на въздухоплавателни средства в схемата на Съюза за търговия с квоти за емисии зависи от извършването на авиационна дейност съгласно приложение I към Директива 2003/87/ЕО, а не от включването в списъка на оператори на въздухоплавателни средства, изготвен от Комисията въз основа на член 18а, параграф 3 от същата директива.
(5)
Присъединяването на Хърватия към Европейския съюз на 1 юли 2013 г. и критериите, определени в член 18а, параграф 1 от Директива 2003/87/ЕО, за определянето на администриращата държава членка на оператора на въздухоплавателни средства, предполагат, че някои оператори на въздухоплавателни средства следва да бъдат администрирани от Хърватия.
(6)
Поради това Регламент (ЕО) № 748/2009 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 748/2009 се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 август 2013 година.